autor : Radu Georgescu
Joi, a continuat tendința de depreciere minimă a leului care s-a manifestat în ziua precedentă, după cinci ședințe consecutive de întărire, care au coborât media euro la 4,9665 lei, minimul ultimelor patru luni și jumătate.
Cursul monedei unice a crescut de la 4,9675 la 4,9712 lei, în timp ce cotațiile au urcat la 4,969 – 4,972 lei.
De aproximativ o lună volumul tranzacțiilor din piața monetară este inexistent, în majoritatea ședințelor, iar indicii ROBOR nu au cunoscut modificări.
Joi, indicele ROBOR la trei luni, în funcţie de care sunt calculate dobânzile la majoritatea creditelor în lei contractate înainte de mai 2019, a stagnat la 6,08%. Indicele la 6 luni, folosit la calcularea ratelor la creditele ipotecare, s-a consolidat la 6,11%, cel mai mic nivel începând cu 31 mai 2022, iar cel la 12 luni s-a oprit la 6,12%, valoare apropiată de cea din 22 mai 2022.
Înainte de publicarea unor date economice din Statele Unite, euro fluctua în culoarul 1,0932 – 1,0955 dolari, iar media monedei americane a crescut marginal la 4,5441 lei.
Moneda elvețiană s-a depreciat față de euro ceea ce a coborât media ei la 5,1662 lei. Pe termen mediu, piața anticipează o reducere a dobânzii de referință de către Banca Națională a Elveției, care ar putea readuce francul la paritate cu euro. În schimb, cursul lirei sterline a crescut la 5,8218 lei, după ce datele venite din sectorul imobiliar din Marea Britanie s-au îmbunătățit în februarie.
Metalul galben s-a apreciat joi la 2.167 – 2.173 dolari/uncie, ceea ce a determinat creșterea prețului gramului de aur la 317,1063 lei.
Retragerea temporară de către guvernul de la Budapesta a unor modificări ale legii care reglementează activitatea Băncii Ungariei, ce ar fi permis un control politic mai strict al instituției, a apreciat moneda maghiară de la 397,77 la 394,19 forinți/euro. Cursul monedei poloneze s-a întărit marginal la 4,2870 zloți/euro.
După ce a atins joi un nou vârf de 73.797 dolari, bitcoin s-a retras ușor până la 72.545 dolari. Ethereum nu a reușit să depășească maximul de 4.093 dolari, atins luni, și se tranzacționa între 3.927 și 4.012 dolari.
Sunt folosite date și informații disponibile până la ora 14:00